[Verkiesing] DA wil alle munisipaliteite in Wes-Kaap verowerFoto: DA/Youtube Die DA staan ŉ sterk kans om beheer oor alle munisipaliteite in die Wes-Kaap te verkry in die munisipale verkiesing op 3 Augustus. Dit is volgens prof. Fanie Cloete, politieke ontleder verbonde aan die Universiteit Stellenbosch. Die DA het in 2011 se munisipale verkiesing 1 982 789 (57,70%) van die stemme gekry, die ANC 1 156 352 (33,65%) en Cope 60 102 (1,75%). In die nasionale en provinsiale verkiesing van 2014 het die DA 1 259 645 (59,38%) van die stemme op hom verenig. Die ANC het 697 664 (32,89%) van die stemme gekry, gevolg deur die EFF, wat 44 762 (2,11%) van die stemme gekry het. Die DA het sy steun aansienlik verbeter in vergelyking met die verkiesing van 2009. Die ANC het ook sy steun in die provinsie effens verbeter, terwyl die EFF vir Cope onttroon het vir die derde plek. Patricia de Lille, burgemeester van Kaapstad en Wes-Kaapse leier van die DA, het gesê die party wil al 30 munisipaliteite in die komende verkiesing wen en beheer oor die metro behou deur ŉ volstrekte meerderheid te kry. Gwede Mantashe, sekretaris-generaal van die ANC, meen egter sy party gaan al die munisipaliteite in die Wes-Kaap verower. Prof. Cloete sê volgens alle aanduidings sal die DA weer goed presteer in die Wes-Kaap. “Die DA het amper ŉ tweederde-meerderheid behaal in die munisipale verkiesing in 2011 en het in die 2014-verkiesing weer baie sterk vertoon. Verskeie opnames het gewys die DA se bestuur van die provinsie en munisipaliteite is die beste in die land. Die ouditeur-generaal se verslag het dit ook onomwonde bewys.” Cloete het gesê daar is egter ŉ klomp ontwikkelingsprobleme in die Wes-Kaap waarop die ANC fokus. “Behuising en die lewensomstandighede van swart gemeenskappe is onder andere van die probleme. Dit is egter te verstane, aangesien ontwikkelingswerk en die skep van infrastruktuur baie duur is.” Volgens Cloete is die skeiding tussen verskillende rasse ook nie na wense nie. “Die persepsie van die DA se bestuur onder armer gemeenskappe is nie altyd baie positief nie. Dit maak sin, want hulle is aan die ontvangkant en daar is nog duidelik baie probleme waaraan die DA moet aandag gee. Maar dit is ook so dat enige regerende party in ŉ provinsie kritiek kry van armer gemeenskappe.” Die DA sal volgens Cloete vir verkiesingsdoeleindes die armer gemeenskappe moet wys dit gaan nie net oor die beskerming van rykes se belange nie. Volgens Cloete bly die ANC in die provinsie egter verdeeld. “Nie net provinsiaal nie, maar nasionaal, aangesien Jacob Zuma ŉ groot verdelende faktor is.” Volgens Cloete is die ANC die sterkste in Beaufort-Wes. “Die ANC se kandidaat, Truman Prince, is ŉ verskriklik verdelende faktor en daar is geen waarborg dat die ANC die munisipaliteit sal behou na die verkiesing nie. Inteendeel, ek dink die ANC gaan sukkel om Beaufort-Wes te behou.” Cloete sê Oudtshoorn is ook een van die ander munisipaliteite waar sake op mespunt is. “Die kompetisie tussen individuele raadslede is baie sterk. Onafhanklike kandidate en die EFF was nie ŉ faktor in die vorige munisipale verkiesing nie en hul rol in die verkiesing gaan baie interessant wees.” NOTA: Die totale aantal stemme is die totale aantal wyk- en proporsioneleverteenwoordiging-stemme. Lees alle vorige berigte oor die verkiesingsfokus op Maroela Media.